དེ་ནས་བུ་མོ་རང་གི་ཕ་མ་གཉིས་ལ་སླར་ཡང་ངོ་འཕྲད་པར་རེ་ཞིག་དགའ་སྤྲོ་སྐྱེས་ཤིང་།ཡུལ་མི་ཚོས་ཀྱང་བུ་མོ་ཕྱིར་ཕ་ཡུལ་དུ་ལོག་པར་དགའ་སྤྲོ་དཔག་མེད་སྐྱེས་ཡོད་སྙམ་ན་ཡང་།བུ་མོ་དེ་ལས་ལྡོག་སྟེ་རྟེའུ་ཕྲུག་དང་རྟ་ཁྱུ་དྲན་ནས་སྐྱོ་གདུང་གི་ནང་དུ་ཚུད་ཡོད་པའི་རྣམ་པ་དེ་ལ་ཡུལ་མི་ཚོ་ཧང་སངས་པར་གྱུར།དེ་ཡང་ཉི་མ་ནུབ་ཕྱོགས་སུ་བཞུད་པའི་ཕྱི་དྲོ་རེ་རེ་ལ་རྟ་གསེབ་དེས་གྲོང་ཚོའི་རི་རྩེ་ནས་སྐྱོ་གདུང་གི་འཚེར་སྐད་ལྷང་ལྷང་སྒྲོག་བཞིན་བུ་མོ་ལ་ཕྱིར་ཕེབས་རོགས་ཞེས་པའི་འབོད་སྒྲ་ཡུལ་མི་ཚོའི་ཐོས་འཛིན་གྱི་བུ་གར་རྒྱུ་འོང་།དེ་ལྟར་ཉི་མ་རེ་རེ་ཕར་འདས་པ་ན།ཕ་མ་གཉིས་ཀྱིས་རང་གི་བུ་མོ་འདི་གྲོགས་མེད་ཁེར་རྐྱང་ཡིན་པའི་དཀའ་ངལ་རྟོགས་ཤིང་བུ་མོ་ཡང་རིམ་བཞིན་ནད་པར་གྱུར།བུ་མོ་སྨན་པར་བསྟན་ཀྱང་ཕན་ཅི་ཡང་མ་ཐོགས།དེ་བས་ཕ་མ་གཉིས་སེམས་ཁུར་གྱིས་མནར་ཏེ་བུ་མོ་ལ་ཁྱོད་སླར་ཡང་སྐྱིད་པོ་འབྱུང་བར་ཅི་བྱ་དགོས་ཞེས་དྲིས་པ་ན།བུ་མོ་ན་རེ།རྟ་ཁྱུ་དེ་དག་ངའི་གཉེན་ཉེ་ཡིན་པས་ང་རང་རྟ་ཁྱུ་དང་མཉམ་དུ་བསྡད་ནས་རི་ལུང་ཐང་གསུམ་ལ་རང་དབང་གིས་རྒྱུག་ན་འདོད།ཁྱོད་ཀྱིས་ང་རྟ་ཁྱུ་མང་བའི་ས་ཆ་དེར་ཕྱིར་མངགས་པ་ཡིན་ན་ང་ལ་བདེ་སྐྱིད་བསམ་མི་ཁྱབ་ཅེས་ལན་བཏབ།